**INFORMATIKA 1.R.**

**UREĐUJEMO TEKST**

**ISHOD: C.1.1.** Učenik se uz podršku učitelja koristi predloženim programima i digitalnim obrazovnim sadržajima

**RAZRADA ISHODA:** Izvodi osnovne radnje u programima ili obrazovnim igrama koje je odabrao učitelj.Opisuje pojedine aktivnosti u njemu poznatim programima.

UDŽBENIK 32. – 33. STR., RADNA BILJEŽNICA 41. – 44. STR**.**

**ZA E- DNEVNIK (BLOK SAT):**

Uređujemo tekst

Digitalni pisac

INF OŠ C.1.1.

zdr A.1.3., ikt A.1.1., ikt A.1.2., uku A.1.2., uku B.1.4.

**UVODNI DIO SATA**

– Za uvod u rad koristite se poticajnim slikama Heštega: upitajte učenike što Hešteg radi? Učenici će odmah odgovoriti da nakon buđenja odlazi u kupaonicu i obavlja osobnu higijenu. Zašto? Da bi uredno izgledao, bio lijep i zdrav.

– Najava cilja sata: Danas ćemo na satu informatike naučiti uređivati napisani tekst.

**SREDIŠNJI DIO SATA**

– Učenike je potrebno osvijestiti kako tekst trebamo urediti kako bi ljepše i urednije izgledao. Uputite ih na rečenicu koja je napisana na dnu stranice udžbenika. Pitajte ih uočavaju li u riječima te rečenice neke posebnosti. Učenici će zaključiti da se riječi mogu urediti tako da ih podebljamo, ukosimo ili podvučemo.

– Učitelj/učiteljica demonstrira kako se izvodi ta radnja, a potom učenici na svojim računalima izvode istu radnju. Nakon zajedničkog rada možemo im zadati još jednu rečenicu i uputiti ih da učine osnovno uređivanje teksta podebljanim, ukošenim ili podvučenim pisanjem.

– Kada su to uvježbali, usmjeravamo im pogled na tekst pjesme u udžbeniku. Pitamo ih da nam odgovore kako je napisan tekst u usporedbi s pravokutnikom u kojem se nalazi.

– Učenici će i bez čitanja zaključiti da je naslov smješten u sredini pravokutnika, tekst pjesme smješten je uz lijevu marginu, a ime književnika ispisano je uz desnu marginu.

– Naučite ih kako se poravnava tekst metodom demonstracije, a potom ih potičite da to sami učine s

ovom pjesmicom.

– Nakon što smo završili s teorijskim poučavanjem, slijedi uvježbavanje spoznajnih sadržaja.

– Učenici samostalno rješavaju zadatke u radnoj bilježnici od str. 41 do 44. Zadataka je doista mnogo i učitelj/učiteljica će sam/sama procijeniti, s obzirom na vrijeme, koji opseg učenici realno mogu riješiti na nastavi, a što se može zadati kao domaća zadaća.

– U radnoj su bilježnici osmišljeni mnogi zadatci s pomoću kojih će učenici uvježbavati pisanje i osnovno uređivanje teksta. **(obavezno s njima riješiti 1. zadatak na 41. str. i zadatak na 44. str., ostale kako stignete.)**

– Dok učenici rješavaju zadatke, učitelj/učiteljica obilazi učenike i pomaže im sugestijama i naputcima u rješavanju zadataka.

**ZAVRŠNI DIO SATA**

– Nakon što su učenici riješili zadatke, učitelj/učiteljica usmjerava učenike na aktivnosti u e-Sferi koje će rješavati do kraja nastavnog sata. **(riješiti s učenicima.)**

– U e-Sferi nalaze se pitalice i kviz koji nam pomaže u svladavanju uređivanja teksta.